钦定古今图书集成/明伦汇编/皇极典/第260卷 > 鼓吹曲元云 晋傅元
## 钦定古今图书集成/明伦汇编/皇极典/第260卷 > 鼓吹曲元云 晋傅元

古《元云行》古曲亡。《古今乐录》曰：“《元云》，言圣皇用人，各尽其才也。”

元云起丘山，祥气万里会。龙飞何蜿蜿，凤翔何翙翙。
昔在唐虞朝，时见青云际。今亲游万国，流光溢天外。
鹤鸣在后园，清音随风迈。成汤隆显命，伊挚来如飞。
周文猎渭滨，遂载吕望归。符合如影响，先天天弗违。
辍耕综时网，解褐衿天维。元功配二王，芬馨世所稀。
我皇叙群材，洪烈何巍巍。桓桓征四表，济济理万机。
“神化感无方，髦才盈帝畿。丕显惟昧旦，日新孔所咨。
茂哉明圣德，日月同光辉。”